En 39-årig mand skal fredag fremstilles i grundlovsforhør i Hjørring, sigtet for at have voldtaget sin ekskone og slået kvindens nye kæreste i ansigtet. Overfaldet fandt ifølge Nordjyllands Politi sted torsdag omkring middag i parrets bolig i Skagen. Døren til boligen var ikke låst, og kvindens eksmand kunne derfor gå direkte ind. Kvinden er blevet undersøgt på et sygehus i Aalborg og er blevet udskrevet igen. Derimod er hendes kæreste stadigvæk indlagt på Vendsyssel Sygehus med alvorlige skader i ansigtet. Ifølge politiet har den sigtede mand erkendt de faktiske forhold i sagen. Den sigtede og ekskonen gik ifølge politiet fra hinanden i efteråret. Grundlovsforhøret vil finde sted i Hjørring klokken 11 fredag.

Referat:
En kvinde er blevet voldtaget og hendes kæreste slået i ansigtet i deres hjem i Skagen. Eksmanden er sigtet.